הקדמה לחידות על הש"ס/אריה פלהיימר
בשנים האחרונות עדים אנו להתעוררות רבתי באוצרות הרוח של עמנו, ובכלל זה מעוררת השתאות עלייה ניכרת בקרב המשתתפים בשיעורי הדף היומי, החל מאלה המתקיימים השכם בבוקר לפני שעות העבודה, וכלה בשיעורים רבים המתקיימים בשעות הערב, לאחר יום עבודה מעייף ותובעני. אין ספק, שמתחילים להתממש בדורנו פסוקי הנביא עמוס: "הנה ימים באים נאם ה' אלוקים והשלחתי רעב בארץ לא רעב ללחם ולא צמא למים כי אם לשמע את דברי ה' ".

וזכור לטוב אותו האיש, המהר"ם שפירא, רבי מאיר שפירא מלובלין זצ"ל, שהגה את הרעיון הנפלא הזה לפני יותר מתשעים שנה, ולית מאן דפליג באשר לחשיבותו של המיזם הזה.

עם זאת – אליה וקוץ בה: כבר העירו רבים, שחיסרון גדול מובנה בשיטה זו – רוב לומדי הדף לגוניהם השונים אין סיפק בידם לערוך חזרות על החומר הנלמד, מחדל התורם לקיום מצוות שכחה בהידור רב, שכחה משוערת של יותר מתשעים אחוז מהחומר – ימים מספר בלבד לאחר לימודו,
 לאמת את דבריהם ז"ל: "רבי יהושע בן קרחה אומר כל הלומד תורה ואינו חוזר עליה דומה לאדם שזורע ואינו קוצר".

ניתן אמנם להשיג על טענה זו בטענה נגדית המצביעה על המושגים הנרכשים בעת הלימוד מחד גיסא, ובשכר המצווה המתלווה למסירות הנפש של הלומד העייף והטרוד מאידך גיסא, בחינת "לפום צערא אגרא" – התשובות הללו נכונות אמנם, אך אינן פותרות את הבעיה שהוצגה לעיל.

 אם כן מה עושים? המפעל הזה מציע לפתות
 את הלומד הטרוד לערוך חזרה מינימאלית על החומר באמצעות חידות האמורות לגרות אותו להיזכר בכתוב, הן ע"י נבירה בזיכרונו ומתן תשובה עצמאית, הן – בחלק כזה או אחר של החידות – באמצעות עיון בתשובות הניתנות לכל שאלה.
מטבע הדברים, היות שבחידות קא עסקינן, מתמקד המיזם בדרך כלל בחלק האגדתא והמוסר שבגמרא, מעין "עין יעקב"
 על הגמרא. 

העובר בין בתריו של החומר יגלה, שבחירת החידות התבססה על כמה מטרות, שהמכנה המשותף להן הוא בבחינת "והאלוקים יבקש את נרדף", דהיינו הכוונת אלומות אור לעבר תכנים, שבדרך כלל - אם מחמת צוק העתים בזמן השיעור ואם בהיעדר מודעות - אינם זוכים לתשומת לבו של הלומד. 

התכנים הללו מתחלקים לשישה סוגים:

1. בעלי תועלת חינוכית גלויה.
2. בעלי תועלת חינוכית סמויה.
3. מקורות לידע.
4. בקיאות גרידא. 
5. פתגמי חז"ל ואמרותיהם.
6. לשון חכמים, כולל ארמית.
במגמה לאתגר את סקרנותו של הקורא, נקט המחבר מדי פעם הצגת שאלות מתגרות, שהקורא הממוצע יתקשה להימנע מלהתמודד אתן, וגם אם ייכשל, תדחף אותו סקרנותו הטבעית להציץ בתשובה.
      מובן שכל האמור לעיל, כשם שכוחו יפה ללומדי הדף היומי, כך מתאים הוא לתלמידי בתי הספר לשלביו השונים ולסוגיו המגוונים.
כמעט מיותר לציין, שבמפעל המכיל פרטים כה רבים, עלולות ליפול טעויות פה ושם. המחבר מודה 

מראש לכל אלו שיגמלו אתו חסד ויטריחו עצמם להודיעו עליהן.

� בכמה חסידויות חרגו מהמסגרת הזאת, אם ע"י לימוד הדף ברצף של חמישה ימים והקדשת היומיים הנותרים בסוף השבוע לחזרה, אם באמצעות קיצוץ ההיקף – עמוד יומי.


� סנהדרין צ"ט.


� ראה תענית כ"ד. על אודות אותו מלמד תינוקות, שהייתה לו "פירא דכוורי וכל מאן דפשע משחדינא ליה מינייהו ומסדרינן ליה ומפייסינן ליה עד דאתי וקרי" (בריכה של דגים, וכל ילד המתרשל בלימודו אני משחד אותו בהם ומרגיע אותו ומפייס אותו עד שהוא בא וקורא).


� ילקוט אגדות ומדרשים ולימודי מוסר מכל התלמוד הבבלי עם פירוש רש"י. מהתלמוד הירושלמי נכנסו לילקוט כמה אגדות בלבד.





